Marie Bjerre (V), 2024-05-28:
I mere end 20 år er redegørelsen om Danmarks digitale udvikling udkommet.
Sidste år havde vi her i Folketinget vores første redegørelsesdebat om rapporten.
I år er det så første gang nogen sinde, at vi har en forespørgselsdebat om emnet.
Forespørgselsdebatten lægger op til, at vi forholder os til Danmarks digitale omstilling på baggrund af den udsendte redegørelse.
Det er jeg glad for, for det er for mig udtryk for, at digitaliseringspolitikken tages alvorligt, og det er med rette, for digitaliseringens betydning for vores samfund er vidtrækkende.
Der er store muligheder, som vi skal omfavne og gøre brug af, ligesom vi skal adressere udfordringerne.
Så tak til forespørgselsstillerne.
For mig er det afgørende, at digitaliseringen sker der, hvor den skaber værdi.
Redegørelsen viser, at Danmark er i mål med, at alle vigtige interaktioner med det offentlige i dag kan ske digitalt.
Og vi kan se, at danskerne i høj grad har taget digitaliseringen til sig.
Flere end seks ud af ti danskere bruger de offentlige digitale løsninger mindst en gang om ugen.
De offentlige digitale løsninger er blevet den primære måde, som borgerne i dag er i kontakt med den offentlige sektor på.
Digitaliseringen har gjort det muligt, at du kan skifte adresse, mens du spiser morgenmad, at du slipper for køen nede på Borgerservice, og at vi selv kan læse med i sundhedsoplysninger som prøvesvar og journaler, som det tidligere kun var lægerne, der havde adgang til.
Redegørelsen viser også, at borgerne har tillid de digitale offentlige løsninger, hvilket er afgørende for sammenhængskraften i vores samfund og for vores demokrati.
På møder med danske virksomheder ser jeg ved selvsyn, at digitaliseringen skaber værdi.
Jeg har mødt virksomheder, hvor digitaliseringen har gjort dem grønnere og nedbragt deres ressourceforbrug.
Jeg har mødt virksomheder, hvor digitaliseringen har automatiseret manuelle og gentagne opgaver, så medarbejderne kan skabe værdi andre steder i virksomheden.
Og jeg har mødt virksomheder, hvor deres brug af digitale værktøjer har optimeret lagerstyringen, effektiviseret driften og skabt helt nye forretningsmodeller.
Det er så vigtigt for et lille land som Danmark, for danske virksomheder indgår i en global konkurrence.
De store danske virksomheder er rigtig godt på vej til at være fuldt ud digitaliseret, men redegørelsen viser også, at der er plads til forbedring, når det gælder brugen af digitale teknologier i små og mellemstore virksomheder.
Digitaliseringen skaber allerede værdi i dag, men potentialerne er kilometerhøje.
Kunstig intelligens og nye digitale teknologier kan løse store samfundsudfordringer inden for sundhed, klima og mangel på arbejdskraft.
I sundhedssektoren bruges kunstig intelligens flere steder og kan være med til at redde liv på hospitalerne, eksempelvis ved at understøtte hurtig udredning, diagnose og behandling.
Og administrative opgaver kan automatiseres i den offentlige sektor, så ressourcer, hænder og tid i stedet kan bruges til omsorg, pleje og borgerkontakt.
På klima- og miljøområdet kan de digitale teknologier nedbringe ressourcespild, bidrage til den cirkulære økonomi og forlænge maskinernes levetid.
Vi skal derfor sikre, at vi som samfund er i stand til at gribe de muligheder, som de nye digitale teknologier rummer.
Men i vores begejstring for at høste potentialerne må vi aldrig glemme at tage hånd om udfordringerne, og lad mig nævne nogle få områder ud af flere.
Vi skal have et konstant fokus på, at jo mere digitalt vores samfund bliver,
desto mere er vi sårbare over for cyberangreb.
Techgiganterne leverer mange løsninger, men deres magt og deres metoder på sociale medier er samtidig en trussel mod vores børns trivsel og vores demokratiske samtale.
Og så er der stadig mennesker, der synes, at det digitale er svært.
Vi må ikke lade digitaliseringen udelukke borgere fra at deltage i samfundet.
Redegørelsen er udarbejdet, samtidig med at der er blevet landet en aftale om en ambitiøs og ansvarlig strategi for Danmarks digitale udvikling.
Med aftalen er vi fælles om at tage hånd om nogle af de udfordringer, som redegørelsen også har peget på.
Vi er blevet enige om tiltag, som skal styrke danskernes digitale færdigheder og teknologiforståelse.
Vi er blevet enige om tiltag, som skal skaffe flere it-specialister.